VF Plus kies nuwe Wes-Kaapse mede-onderleierJohannes Hartnick Die VF Plus in die Wes-Kaap het ŉ nuwe mede-onderleier vir dié provinsie aangewys. Die nuwe onderleier is die 61-jarige Johannes Hartnick van Riversdal. Harttnick is ŉ afgetrede vlootoffisier wat in verskeie skoolrade en kerkrade gedien het en ook as sportafrigter bekend is. Hy is tans die onderburgemeester van die Hessequa-munisipaliteit, wat setel in Riversdal en ook gebiede soos Heidelberg en Stilbaai bedien. Die VF Plus en die DA regeer die munisipaliteit sedert 2016 in ŉ koalisie. Hartnick sal nou mede-onderleier van die Wes-Kaapse VF Plus wees saam met Erika Botha-Rossouw, wat as raadslid in die metroraad van Kaapstad dien. Dr. Corné Mulder bly die provinsiale leier van die Wes-Kaapse Vryheidsfront Plus. Mulder het gesê Hartnick was ŉ gewilde keuse as onderleier en hy sien uit daarna om met hom saam te werk om die VF Plus in die Suid-Kaap uit te bou met die aanloop tot aanstaande jaar se algemene verkiesing. “Hartnick dien die gemeenskap van Hessequa tans met onderskeiding as onderburgemeester, en hy is ŉ uitstaande bewys van hoe ŉ politieke party sy kiesers se belange maksimaal in ŉ koalisie kan indra en hulle dien.”